khistorydata/jeongjo-sjw-relations huggingface dataset:
정조 15년 · 강
御春塘臺行宣傳官試講試官趙心泰徐有大李邦一
정조 15년 · 목
自內詣春瑭臺陞座訖試官以下行禮○予曰訓將進前予曰年前聞訓鍊奉事李壽鳳當去吏批末仕云故使之仍任以爲積仕後依吏批久勤前例當區處爲敎矣今聞爪限在於來六月云今番都政則邊將中以爲區處之地也心泰曰誠好矣予曰大抵本院久勤前例如何心泰曰勤仕奉事五十員以各處出身入屬而無料隨行十五年以上仕滿後陞權知奉事實祿窠而此則無報久勤之例權知奉事實祿官四十八員內奉事中一員以久勤每都目遷轉參軍八員內一二三四參軍恒定權知參軍窠而久勤一員六月都政報吏曹臈月都政則報兵曹此是本院去官吏批則小各司隨品擬望兵批則單付訓鍊主薄擬望邊將而八員中奉事最久勤一員間都目報兵曹五六七八參軍中無論軍哭寺訓鍊院若有窠則居首五參軍單付移差矣予曰然則本院去官與文臣承文院成均館校書館次次承付去官之例似爲一般矣心泰曰誠然矣予曰取見久勤册子則今番都政本院久勤報兵曹者爲二員何也心泰曰一員六月都政未及區處故爲陳窠而一員則今番所報者云矣予曰猶未昭詳更爲詳問於兵曹宜矣予曰自孝廟朝有鷹司貢物獻雉之規每歲宣傳官試講日使之分喫此是流來美規而今日卿等亦入來故已令備置訓將及禁將率宣傳官先去炙食其餘則分給訓鍊院軍哭寺官員也仍宣饍入侍諸臣○敎曰日次儒生殿講書啓上齋生旣命應製而間因酬應甚煩今始應製箋三上一進士安光宇大學具諺解一件賜給三上二進士尹益烈韻書一件賜給三中進士李德運三下一生員李寅默三下進士李光顯等九人次上生員李光謙等八人紙筆墨當分等施賞而皆令泮儒應製頒賞日待令事分付○試講訖還內
정조 15년 · 강
命蔭官當應製輪對待下敎
정조 15년 · 목
敎曰蔭官皆當應製明日輪對待下敎待令
정조 15년 · 강
命守衛官申光升湖沿徒配
정조 15년 · 목
禮曹啓言懿昭墓齋所容接病人至於身死望日焚香不得擧行云其爲駭痛莫此爲甚該入直官申光升爲先汰去其罪狀拿問嚴處以出直官言之此等事狀掩置不報極爲駭然請一體汰去敎以人番官湖沿徒配出番官汰去守僕令該曹嚴加懲罪也
정조 15년 · 목
義禁府啓言時囚皆以草記考律勘放事命下矣罪人李文會照律杖八十收贖奪告身三等李家煥照律杖一百收贖告身盡行追奪請竝放送允之敎以如有功議各減一等
정조 15년 · 강
召見承旨李晚秀申耆于重熙堂
정조 15년 · 목
予曰泮儒應製試券幾ꟍ入來耶耆曰更未入來耳予曰今番則欲爲廣取比較擇其居首施賞矣耆曰誠好矣予曰今日入直諸臣應製時玉堂及吏兵曹入直郞廳使之應製而翰注亦爲製進也
정조 15년 · 강
命明日進箋殿座時文任待令都政以親政爲之
정조 15년 · 목
敎曰泮儒應製旣揭四題當各取其魁而在家之作異於臨試不可遽然論賞每題各取優等二十人明日進箋殿座時當別爲試取定其高下以此令成均館知悉使之待令文任亦令入侍兩銓長皆兼文任與都政相値都政以親政爲之事分付處所以進箋處所爲之該房知悉
정조 15년 · 강
遞承旨李晚秀金履禧以李集斗沈晉賢代之
정조 15년 · 목
敎曰在承旨右副承旨許遞前望單子入之待下批牌招察任
정조 15년 · 강
命抄啓文臣宣傳官頒賞及進箋明日爲之處所明光門爲之
정조 15년 · 목
敎曰明日以後誓戒及親祭坐齋相値抄啓文臣宣傳官年例計劃頒賞及進箋明日爲之○因內閣何處爲之啓稟有是命
정조 15년 · 강
配時囚申光升于唐津縣
정조 15년 · 목
義禁府啓言守衛官申光升唐津縣徒三年定配所請押送允之
정조 15년 · 강
御明光門行親政及抄啓文臣進箋應制衣儒生試取吏曹判書吳載純參判李在學參議沈煥之正郞兪鉉章鄭最成佐郞姜文會兵曹判書徐浩修參議李夔參知金履翼正郞李益洙李冕膺安經心佐郞李東植鄭觀輝
정조 15년 · 목
自內詣明光門陞座抄啓文臣應製試官行禮訖○敎曰儒生試取時藝文提學吳載純弘文提學徐浩修都政進代檢校直提學李秉模檢校直閣李晚秀徐榮輔大司成金方行爲試官以獻三千年結子蟠桃五枝爲詩題士飽而歌爲賦題擬周群臣賀此維與宅爲表題○敎曰近來俗樣太過於循蹈守轍用人一政足矣何事乎激揚取人一試官足矣何有乎造化以是之故未出身之儒士等亦敢效尤朝紳而痼弊成習泮中應製卽其中一事也科作之試製則廉耻放倒下此雖御書之題御考之試不顧體面之莫重輒皆占便鄙避事之駭痛莫甚於此此所以昔在盛時四韻律賜大科又或頻試泮儒竝付全榜及弟又或別賜生進直赴者也昨旣特敎申飭於泮儒而今又臨門更試其居首者須有拔例處分可以信令表三中參奉申龜朝賦三中幼學蔡弘遠古詩二上前縣監申光河竝特賜大科及第表三下進士尹益烈三下二進士李致薰三下三生員李弘遠三下四進士李鍾夏賦三下進士崔光泰三下二前都事申翼顯三下三幼學李壽薰三下四參奉金基普古詩三下幼學吳泰增三下二副司果鄭東愈三下三幼學李載南三下四幼學申惠淵各給二分其中尹益烈之連三日優等無異於貫三場文學政事雖非一致前頭百里之階梯舍文學亦豈他求參奉一窠己儲置令該曹口傳差出○敎曰守令邊將初仕各別擇差忠臣子孫淸白吏子孫西北人竝調用注書尙瑞院官員依例陞六又敎曰未差總管今日政差出待下批望筒修正以入又敎曰全羅監司狀啓別薦五人中上行三人先擬初仕望以入又敎曰親政時吏郞例伏於吏判前書草望筒而今皆無所爲而伏於後班今則古規盡無乎○以尹耆東爲綾州牧使金弘道爲延豊縣監李英冑爲新寧縣監金直休爲德山縣監李鳴運爲稷山縣監尹序東爲泰川縣監趙雲衢爲橫城縣監趙文彥爲竹山府使李潤謙爲長湍縣監李普漢爲三和府使權就一爲南海縣令李潤吉爲陽德縣監○敎曰吏兵批望筒纔入二十度將欲拖至來年臈月耶政色書吏施懸罰催促望筒入啓後解放也○以徐有大爲左尹蔡廷夏爲工曹參判申昕爲藍浦縣監李宗憲爲泗川縣監白泳鎭爲咸從府使金志和爲康津縣監鄭弼祚爲興德縣監李義度爲楊口縣監趙明師爲新昌縣監朴趾源爲安義縣監丁志德爲韓山郡守林懋遠爲固城縣令李洪載爲大司憲金履翼爲大司諫尹序東爲執義韓光植金寅燮爲掌令沈達漢李德鉉爲持平朴瑞源爲獻納李明淵金達淳爲正言成德雨爲校理李顯默爲副校理申馥爲修撰金壽祖爲英陵參奉高時良爲齊陵參奉奇學祿爲敬陵參奉趙榮錫爲禮賓參奉韓昇裕爲典獄參奉沈能鎭許㬘爲假引儀壽祖以下初仕也兵批以黃昇源爲都總管曺允亨李應爀爲副總管許侙爲慶尙左兵使洪龍健爲平安中軍申光輅爲羅州營將吳文常爲公州營將柳相燁爲統虞候金守基爲北虞候光輅以下新資也金燨爲訓鍊正朴志泓爲副正燨以下新通也金處升爲多大僉使履歷也○敎曰多大僉使改差草記不下矣代望之遽然入啓何也問于兵判以癸也假注書李翊模承命出傳回癸曰問于兵曹判書則先入望筒不勝惶恐云矣○以黃勉基元永獜田遇聖許浣爲宣傳官黃仁燁趙一源張守初爲武兼李寬福梁鍾人尹命信金麗行爲部將沈學祖金命鎰崔大雄金振英韓宅謨李興材文載玄爲守門將金鎭五爲西道參軍柳啓源爲東道參軍李秉訥爲舊▣坡知權管勉基以下初仕也
정조 15년 · 강
推兵曹判書徐浩修都總管邊得讓
정조 15년 · 목
左副承旨申耆啓言多大僉使改差草記未下之前先入望筒事甚不察請該銓官推考從之入啓言都總管邊得讓無端歷過於小次之前事極未安請推考從之
정조 15년 · 강
命前郡守尹守翼復職窠擬入
정조 15년 · 목
敎曰昨見試券知其闋服都政日飭諭銓臣也尋常收錄猶且不置況甘盤故人之子乎前郡守尹守翼復職見窠擬入事分付銓曹
정조 15년 · 강
以李集斗爲兵曹參判李在學爲吏曹參判沈煥之爲吏曹參議前望也
정조 15년 · 강
以李在學爲承旨前望也
정조 15년 · 목
敎曰承旨前望單子入之待下批牌招
정조 15년 · 강
以朴祐源爲吏曹參判
정조 15년 · 목
敎曰吏曹參判前望單子入之待下批牌招先入侍後謝恩
정조 15년 · 강
命湖南別薦二人及式年薦中首薦調用
정조 15년 · 목
全羅監司鄭民始以人才別薦馳啓敎以八道之中惟完伯知朝令之不可踰越乎式年薦三人外今番別薦命下之後又以二人趁都政狀聞而諸道尙此杳然勘罪之擧已有日前傳敎而先從湖南別薦二人今日政調用式年薦中首薦亦令今日政調用以示信令之意
정조 15년 · 강
命康津興德兩邑守令望筒勿施泰川前縣監李東稷乃壬
정조 15년 · 목
敎曰大扺迎送之際民反受害況來者未必百勝於去者其害尤堂如何湖南二倅以題目觀之該曹之降考雖似然矣此時守令之數遞亦甚可悶康津興德兩邑守令望筒竝勿施其兩倅之堪任與否仍遞與否欲問于道臣決之令該曹卽爲關問該道使之收啓○平安監司洪良浩以泰川縣監李東稷催促還任事馳啓敎以觀其題目特命差代又見狀辭苟非太不堪任莫如委任而責成泰川縣監李東稷依狀請仍任事回諭
정조 15년 · 강
命畿伯所啓窮經修行人明日來待
정조 15년 · 목
京畿監司徐鼎修以窮經修行人開錄馳啓敎以此人係是時仕今日政不可收用而欲見之使之明日來待
정조 15년 · 강
飭雲山等邑分賑
정조 15년 · 목
平安監司洪良浩以雲山等五邑依元賑例分賑事馳啓敎以觀於營賑之啓而民事之困窮可知言念方春賙活恫若在己自今至畢賑報來之日無非西顧不遑食之日聞此敎道伯看作例飭邑宰不能竭誠朝家自有衣繡之虒虒其不犯人乎與其見犯而僨歸曷如善爲而分憂乎先將此意令廟堂嚴飭該道
정조 15년 · 강
以尹益烈爲長陵參奉口傳也
정조 15년 · 강
獻納金翰東疏陳時弊賜批
정조 15년 · 목
疏略曰今年被災異於他年水害有淺深而農形不一稱以稍優者亦非常年之優比諸偏甚之處猶可謂之差優故分以爲稍實之次尤甚三等凡諸擧行之道易致虛實之相蒙今以糶糴言之項者分等停退之令出於恤窮之至意而列邑奉行之際邑非尤甚則里雖尤甚未蒙實惠無告之民豈不可哀耶臣則以爲被災尤甚之處一倂停退斷不可已也近來民生之困瘁專由於糴糶之弊也臣則以爲穀多民少則減其穀民多穀少則增其穀大則一戶歲給三四斛小則一戶歲給二三斛嚴立科條折半留儲以備不虞之費至如耗穀作錢代納則民間之瘼可以少除矣伏願栽處焉凡係辭職之懇或以廉防或以疾病皆不得已者也近則不然謂其有異於言事不許封進故輒以四無摸稜者一二端依樣龜勉添附而後纔免退却此何道理其在開言路之道決不宜因循如此此後章牘竝令毋滯區區之望也批以停還事曾下朝令不啻申馥則爾言如此此道伯守令之罪也守令之不勤莫能察飭尤豈非道伯罪上添罪之端乎大抵停與代捧自秋間十行諄複春春於備預之政而頒令緩期民間未知自有多少容奸之弊一則道伯之不職二則道伯之辜負然歲翻不遠開倉在卽今停糴二字非可論均穀事何待爾言已勤屢飭矣三司辭職疏非言事勿捧事雖似近例自有先朝定式受敎今不可容議
정조 15년 · 강
行藥院入診于熙政堂召見大臣守令邊將察訪入格儒生藥院提調洪檍副提調洪明浩
정조 15년 · 목
請診也敎曰左議政入侍檍等曰醫官今旣待令使之入診何如予曰置之好矣予敎左議政蔡濟恭曰卿子登科非但卿家之慶朝廷得人用是爲卿賀耳濟恭曰今此賤息登科千萬意慮之外思念國恩天高地厚而在臣私心不勝憂懼之情殊不覺科慶之爲喜也予曰丈夫愛少雖年少之人猶或不免況卿以耆老之年安得不喜乎濟恭曰滿盈之懼先切于心自不覺喜短而憂長矣予敎濟恭曰申光河科作卿其見之乎濟恭曰未及見之矣予曰昨日諸試官見其筆畵之荒拙皆欲置之落科而予則坐處稍遠雖未見其全篇謮券之除略聞上枝下枝三萬里白雲千載空宛委等句已知其有可觀故擢置第一矣予曰今番之科卿子理必爲之矣昨日見懸題下有一儒生甚白哲豐胖再三問之卽卿之子也畢竟爲壯元事若不偶矣予敎儒生申龜朝等曰已諭於昨日賜第傳敎中而大抵文風之委靡莫近日若也一時功令之文雖未必爲文風之損益而此亦漸不如古故昨日特爲盛擧俾有激勸之效而汝輩之作果不草草極庸嘉尙矣子敎檢校直閣徐榮輔曰今番兩次應製優等試券欲令外閣活字卬出分給於榜下儒生爾其看檢卬出二百餘件也予曰長陵參奉尹益烈入侍予曰予於今番三次應製連爲壯元弟二壯哉汝做表凡幾首乎益烈曰爲五百餘首矣予曰汝之今番大鳴卽汝發ꟍ之初也汝雖從仕於蔭途毋廢舊業期於大闡也綾州牧使尹耆東進前予曰汝爲守令幾番乎耆東曰凡五次矣三和府使李普漢進前予曰汝之家世豈宜如是沈滯今番特除意有在焉爾須約已奉公持鞭而歸母孤特揀之意也咸從府使白泳鎭進前予曰汝之向日擧措卽故爲生事者也時在廟中何以知一點二點乎然於近日寥寥之餘汝能執法爲可尙故有奬詡之敎而之邑以後則必以此爲戒毋敢爲無事生事之計各別操心也德山縣監金直休進前予曰入仕以何官乎直休曰丙午年孝陵幸行時以承傳除參奉矣稷山縣監李鴻運進前予曰以念舊之意特除是邑須彈竭於邑事母孤此意也予曰詣臺臺臣入侍予敎正言李明淵等曰汝等以抄啓陞六新入臺地不可無風儀之聳人者今日適値守令之入侍爾其糾察不堪任者一一論奏也予曰汝等初登臺省予方思聞昌言而今則倉卒登筵雖未可敷奏古人亦有居諫官百日未有一言而貽辱臺之譏汝等之職姑未可遞改須退思嘉猷後日登對各有陳達也
정조 15년 · 강
推大司諫金履翼遞差持平沈達漢
정조 15년 · 목
右承旨李敏釆啓言大司諫金履翼旣人闕中不爲肅謝直爲出去請推考從之又啓言持平沈達漢旣呈肅單不爲入來請推考敎以遞差也
정조 15년 · 강
罷韓山郡守丁志德橫城縣監趙雲衢職改差陽德縣監李潤吉
정조 15년 · 목
正言李明淵啓言韓山郡守丁志德進退失措奏對顚錯恐難責之以字牧之任請罷職從之又啓言橫城縣監趙雲衢進伏之際擧措駭怪以此之人恐難責之以百里之任請罷職從之又啓言陽德縣監李潤吉奏對旣久料量擧措亦甚憒憒請改差從之
정조 15년 · 강
命卿宰侍從罷削人竝敍用
정조 15년 · 목
敎曰誓戒在今日卿宰侍從罷削人員竝敍用仍令今日政付軍職
정조 15년 · 강
御仁政殿祈穀大祭誓戒
정조 15년 · 목
具遠遊冠絳紗袍乘輿出協陽門入仁政殿至月臺降輿版位立宗親文武百官入庭行禮訖讀誓文官吏曹判書吳載純讀誓文刑曹判書李致中▣之讀訖○敎曰誓戒時差祭侍從以朝服參班纔有飭敎而今日差祭侍從多不着朝服極爲駭然祭監監察亦不呈課尤爲可駭又敎曰爾等勿以日寒少忽齋沐等節各別處誠也○百官行禮如儀訖乘輿出仁政門入協陽門還內
정조 15년 · 강
拿處執樽朴宗來祝史張錫胤齋郞尹魯東監察姜世揆李儀亨
정조 15년 · 목
敎曰當該執事竝拿處又敎曰祭監監察爲先拿處
정조 15년 · 강
命拿處監察令該曹口傳相換
정조 15년 · 목
以尹光普爲校理金羲淳爲修撰李亨元爲刑曹參判李集星爲韓山郡守朴鼎明爲橫城縣監吳泰賢爲陽德縣監
정조 15년 · 강
命審藥崔必恭第二窠差送
정조 15년 · 목
惠民署以慶尙道審藥崔必恭差送啓敎以制其恒產養其良心卽富方穀之政敎其在勸善之道烏可不然然本有良心共乏恒產之署生輩眼穿涎流者能無悵然落莫之歎乎第二窠差送雖滿瓜加一瓜事分付
정조 15년 · 목
敎曰何足責充軍罪人任屹放送
정조 15년 · 강
命廣州幼學鄭赫膺優助勸婚
정조 15년 · 목
京畿監司徐鼎修以廣州幼學鄭赫膺不得過婚事馳啓敎以待成婚卽爲狀聞仍令地方官優數顧助勸婚
정조 15년 · 강
許施死亡人還上停退之請
정조 15년 · 목
江華留守柳戇以厲疫死亡人還上停退事馳啓敎以依狀請施行事回諭
정조 15년 · 강
命水原府儒武試取人施賞
정조 15년 · 목
敎曰水原府邑內儒生去十月朔應製時詩二中幼學尹持昇大典通編一件賦三中生員朴師永八子百選一件詩三中幼學尹持喆別壯紙二卷筆三枝墨一笏詩三下幼學尹㥠幼學任禹常賦三下幼學金最遠朴師絢李銓生員趙萬大幼學沈秀永林勉喆各正音通釋一件詩次上尹衍相生員鄭逐龜李得養幼學洪履翼進士許暕幼學權佑李會謙賦次上進士李澤幼學李龍鎭各白曆一件十一月朔應製時賦三中幼學尹常烈詩三中幼學尹衍相各八字百選一件賦三下幼學李延良生員李延泰幼學金星運詩三下儒學洪履翼尹持翼趙晉錫各正音通釋一件賦次上幼學朴周陽閔榮元生員趙萬大進士李澤詩次上幼學洪天浩尹持昇任禹常各白曆一件十二月朔應製時箋三下生員李廷泰賦三下幼學辛德羽食物米一石白曆一件箋次上幼學沈逈鎭沈秀永進士沈厚鎭幼學權佑賦次上生員林周喆幼學洪樂韺各食物米五斗白曆一件外村儒生應製時賦次上一幼學朴時範食物米一石白曆一件次上幼學李壽煜李德祚孔學祖金相悅朴晸源尹之亨通德郞趙裕存幼學尹鉉東朴廷洙李東弼兪鉉復李瑩祚金圖遠李元祚各米五斗白曆一件賜給又敎曰水原府邑內武士柳葉箭一巡十月朔試取時壯勇軍金光一邊三中貫一中別驍士閑良朴普慶閑良李永秀邊二中貫一中竝直赴殿試敎鍊官折衝文世俊邊三中筒介一部敎鍊官嘉善李元榮等五人邊二中各白曆一件帽子一立十一月朔試取時閑良權評邊四中將仕郞嚴思勖邊二中貫一中竝直赴殿試司果李朝漢貫二中筒介一部閑良李會點等二人貫一中邊一中各白曆一件帽子二立敎鍊官嘉義金光麗等八人邊二中各白曆一件帽子一立十二月朔水原府邑內及園底武士小布一巡試取時敎鍊官折衝黃致郁三中筒介一部閑良金樂天等四人三中竝直赴會試壯勇軍崔春成等十九人二中各米三斗賜給
정조 15년 · 강
命牛峴僉使柳文養內移
정조 15년 · 목
敎曰旣有蘇弊後內移之命渠之上疏後廟堂回啓該道狀啓足爲自此快可蘇弊之資牛峴僉使柳文養令該曹口傳內移其代以訓鍊院掌務官積仕承傳中差送使之各別釐弊
정조 15년 · 강
命下番軍各給回糧明日內越送京江
정조 15년 · 목
敎曰除歲在卽下番軍聞是忠淸道軍明日放軍則歲前足可還歸本土與父母妻子共飽餠羹明日試射放除之依例各給回糧木明日內越送京江後草記事分付禁御兩營
정조 15년 · 강
命百歲老人依近例加給歲饌
정조 15년 · 목
慶尙監司鄭大容以應資老人姓名年歲開錄事馳啓敎以下批待歲後卽爲開政其中過百歲老人依近例加給歲饌事令廟堂行會諸道
정조 15년 · 강
命經學卓異人宋煥德參奉擬入珍山縣監宋煥箕改差李城輔給馬上送
정조 15년 · 목
忠淸監司朴宗岳以經學卓異人宋煥德年歲居住開錄事馳啓敎以求千里良驥者死馬之骨猶不惜千金大抵豪傑之士固不待文王而興中人以下無非勸以後起奬以後聳士生斯世童習白紛者豈特志在溫飽而耻於自沽嫌其自媒韞經術文章做不得在山裏咬萊根只恁麼空老底誠幾輩子則曰莫不在於朝廷作成之誠與不誠今次諸道薦進之人未必皆是大儒傑士而其所讀者經傳之文所知者程朱之說其視膠汨於佔▣耽溺於功令者流不但遠莫甚又況比之於邪徑雜學其爲陽之於陰中原之於夷狄果如何哉然則朝廷之春春收用豈可曰迂也哉湖南別薦旣命當日收用況本道是士夫之鄕也此薦又儒先之裔也令該曹參奉中登科人作窠今日內口傳擬入與湖南別薦人卽爲上來仍令入侍方書此之際聞珍山倅去就之來奏者見職雖難强赴開春後必欲登程登筵爲計云旣知其欲出則何必强所不强迫令赴任珍山縣監宋煥箕改差其代以有地望人口傳各別擇差下送京幾別薦敎官李城輔聞已下鄕申飭該道一兩日內給馬上送以此傳敎令該曹卽爲知悉三道道臣處
정조 15년 · 강
以宋煥德爲懿陵參奉宋時淵爲津山縣監口傳也
정조 15년 · 강
命公州等七邑麥秋前勿遷洪州留置穀許給
정조 15년 · 목
忠淸監司朴宗岳以公州等七邑麥秋前勿爲遷轉洪州留置穀特許劃給事馳啓敎以公州等七邑守令仍任事依狀請施行亦令銓曹依近日筵敎先自御覽案名邊懸註以爲常目之地穀物事依施而雜物作錢亦何必上送該曹一體添補於賙捄之需事回諭七邑守令中有不堪任者來頭繡行者現發當待麥秋處分其前隨處察飭使不能者能能者益能豈非卿之責乎自今至來年降康之日無非宵旰不能弛心之時卿在承流之地雖欲跬步放忽得乎明聽予申複之諭更須暢念事亦爲回諭
정조 15년 · 강
命白翎鎭漂到人待還送撰出咨文下送灣府入送鳳城
정조 15년 · 목
備邊司啓言卽見黃海監司李敬一水使李禹鉉謄報則以爲白翎鎭漂到漢人十八名果是登州府榮城縣商船之漂流者而願從水路還歸云矣捧手標卽爲發送而越海糧及柴油從厚題給船隻修葺之物亦卽措給待其還送撰出咨文請下送于灣府使之入送鳳城允之
정조 15년 · 강
判下兵曹祈穀大祭親行時軍兵磨鍊草記
정조 15년 · 목
因該曹草記敎以除夕出宮元朝行祀當過歲於齋所爲民祈豐雖有此親行之擧而軍兵則皆令在家休息爲可內外營入直馬步軍各留營直若干名訓將只率各營入直標下軍都領隨駕禁軍入直四十人隨駕挾輦軍百名以禁衛鄕軍權屬訓局爲之槍劍軍三十名亦以禁衛鄕軍令該大將抄擇爲之兩營留陣斥堠伏兵及扈衛軍官有廳事推牌軍等竝置之屛門把守將校軍士等亦爲除之馬軍着甲冑安徐事分付伊日設有行陣間犯科切勿用棍事預爲知委也
정조 15년 · 강
命殺獄罪人呂士玉等嚴刑得情
정조 15년 · 목
刑曹啓言殺獄罪人呂士玉等嚴刑得情仍具意見草記事命下矣此獄實因非不明的詞證亦云具備而自初疑晦終未歸一者卽呂士玉朴東春之首從區別也今番訊覈時審其狀貌則東春至愚而鈍士玉似奸而猛其氣勢之緩急敺踢之緊歇足可推知以臣愚見士玉堂爲正犯東春爲于犯而東春所犯比士玉只爭一毫不可輕議其酌處請一體嚴刑得情允之
정조 15년 · 목
予曰今日則下雪頗多而又是夜雪尤好矣左議政蔡濟蔡曰夜雪最好爲麥農甚幸矣予曰次對爲之濟恭曰臺啓允從國體當然非久當拿來旣允許之後廓揮乾斷無容更議則臣之此奏亦涉不緊而或不無先事之慮有此仰達伏願始終如一焉予曰滿朝或以捉來放之知之而皆妄度矣予豈爲禦眠俗談乎事事物物草木禽獸皆有絜矩之道日前旬製時寧適不來微我不顧之御題亦有意焉凡事盡己之道而己於渠家恩典已極矣拿問而不可容貸則予當極治矣但韓光植疏中律名誠怪矣濟恭曰聖敎如是自此可以洩神人之憤而光植之疏臣未見之矣予曰今日次對果因歲末而出令乎夜深後始因臺諫牌招啓辭而知之卿等想早來故亦未明而起矣濟恭曰臣等固當待開門齊會而自上不必早爲勞動矣予曰肅廟朝每當賓對之日輒淸曉求衣先王朝次對雖或臨殿不早而治平五十年無非憂勤之日且戊申以後至內申未嘗一日解衣而寢臨殿固無早晚此是我朝家法豈不仰體乎濟恭曰頃日廣尹拿處代卽令受薦以來而三次往復無一薦似之人臣達夜不寐實愧備局使令矣予曰呼薦三人卽非苦事而一幷不薦果何故也濟恭曰臣實未知矣灣尹作窠已久亦無一人薦送又若往復則臣徒取其侮故尙未薦入矣予曰今則卿家可謂通運而卿之子何官不做乎但翰林則似當製礙矣大臣之春秋兼銜不得遞解翰林亦不得減下春秋故大臣子弟例不得爲翰林矣濟恭曰雖非兼銜應避臣之子豈合於翰林乎且天之生才不擇地處則大臣子弟豈盡爲名官乎雖云相門出相將門出將而但當惟才是用豈專以家勢爲之乎臣之子則凡係官職若不除拜則卽聖上曲保之澤臣若使不得進身於名塗則君命雖重而父命亦豈不受乎予曰近來所謂親敎亦一痼弊卿之子將大其門而卿所不爲之官亦安知其不做乎大抵卿之晚福誠壯矣近八十閱歷幸至無恙而又見科慶凡事皆有時而然矣卿若於六十時做大官則豈享此福乎濟恭曰臣之八字奇險幾死還生者多昔在先朝臣之家奴至入鞫庭臣則幸蒙聖恩只遞承旨而其時憂畏何可盡達乎予曰可謂經人鬼閔頭矣濟恭曰今都政兩銓竝與亞堂而不來下吏亦不來告此後其將謂問政之規自某而壞矣予曰予固慮之故問政與否昨筵使承旨知入而彼銓長輩眞若倔强而不往則予固喜之而問政一事豈爲卿乎但當見卿之地位國體豈如是乎此猶細故親政二字卽親臨也而兩銓長初不使郞廳書草望於筵席參議亦不選窠闕名曰親政豈敢如是乎其兩銓似當露拙故出序陞初度後予卽入小次是掩覆之意而望筒擧皆自外書豈不貽辱朝廷乎濟恭曰都政卽大政八方拭目而臣之所親知則勿論文蔭武無一着帽謝恩者只有一守令而又因臺啓而罷職矣予曰今番及第二人初試五人出於卿子及所親人故似有升除之理而然矣且今都政不過應遷矣通淸則爲之乎濟恭曰通淸則二人而誠善爲之矣予曰卿之親知少輩中崔顯重頗了了矣韓光植家世則好而出用於事務崔似勝矣濟恭曰誠如聖敎知臣莫如矣予曰崔顯重以家世卑微見彈乎濟恭曰然矣而卽崔興源子孫家世豈云卑微乎予曰漂胡下送時襦衣善爲製給之意有所下敎矣卿果申飭乎濟恭曰各別申飭而聞領去郞廳之言則其中有十六歲女兒而以盤纏之絕乏白活於郞廳而欲得路資云誠可矜矣予曰似未及渡江分付略給盤纏也濟恭曰抄選之命寔出於博求之盛意自下奉行亦有光而誠無以知之矣或問於諸人而皆以不知答之誠可悶矣予曰物情洽然然後可以抄選如非言重者何必問之乎抄選之法前則大臣在家爲之近因先朝受敎會于賓廳而爲之似載於大典通編相考而與曾經銓堂會議也訓鍊都正趙心泰曰社壇動駕時挾輦軍以禁衛鄕軍屬之臣營無識鄕軍之挾輦實爲可悶矣予曰以此自兵曹有草記而鄕軍亦何妨也卿須善爲指敎也執義尹序東曰有所懷矣予曰卽目下事乎序東曰然矣予旣允兩司之請故上疏猶命還给則豈可所懷乎序東曰宇鎭卽已結案之罪人也直當正法更不必拿問矣予曰宇鎭卽承款而未結案矣且鞫獄罪人不爲拿來而監司直爲正法乎大失臺體矣
정조 15년 · 강
命大臣賜批中譴罷句語抹去
정조 15년 · 목
左議政蔡濟恭啓言向日胥命時未承批旨而遽然陳章兼欲賓啓論以朝體合被大何伊時賜批中論勘臣罪無不的當而未乃慰藉賤臣欲令入城所下批旨命以收還王言體重不當如是伏願其時批旨勿爲還寢以重國體焉敎以卿言亦好末端譴罷句語只抹去也
정조 15년 · 목
左議政蔡濟恭啓言凡於廟薦之際先爲受薦於備局諸堂大臣從以去取卽金石之典近日受薦之紙皆書不薦二字此亦紀綱攸係不薦諸堂從重推考此後毋敢如此之意請各別申飭從之
정조 15년 · 강
命倭人之議聘者責諭還送
정조 15년 · 목
左議政蔡濟恭啓言近見萊伯狀啓有倭人之稱以議聘出來者矣議聘二字前所未有之事倭情之狡猾萬萬痛惡分付萊伯使之各別責諭從遠還送斷不可已事係邊政敢達矣從之
정조 15년 · 강
命箕伯狀請空帖置之
정조 15년 · 목
左議政蔡濟恭啓言平安監司洪良浩狀啓雲山等五邑民勢之窮乏較諸宣川等尤甚實無懸勝先令抄可矜者歲前賙救而自正月爲始依元賑式例先就倉儲中磨鍊分饋而姑待査抄之停當量其容入仰請穀物之劃下計料而至於空名帖災歲募粟已成近例限七百張下送添補賑資事請令廟堂稟處矣凡於通一道大賑之時空名帖不得不成給而賙賑是五邑則雖非空帖穀物豈無措手之道乎狀中所請請今姑置之從之
정조 15년 · 강
命淸安邑量田待年豐擧行
정조 15년 · 목
左議政蔡濟恭啓言忠淸監司朴宗岳狀啓淸安邑量田已爲設施而以被災之邑民勢窮乏比尤甚邑無甚異同更待年豐了當事請令廟堂稟旨分付矣想其邑勢難責巨役請依狀辭待年豐擧行從之
정조 15년 · 강
命守門將張東源姑付虛司果待窠卽差
정조 15년 · 목
左議政蔡濟恭啓言聞守門將張東源以武兼都政出六蒙點於守門將矣以守門將之仍任東源無故作散云積任之人事涉可矜姑令付虛司果待窠卽差之意請分付西銓從之
정조 15년 · 강
命關東操巡停止都試依例擧行
정조 15년 · 목
左議政蔡濟恭啓言此江原監司尹師國春操取稟狀啓也年事之外癘氣尤悶本道合操與巡點幷姑停止三鎭勸別武都試依例擧行之意請分付從之
정조 15년 · 강
命城外病幕空石優數上下使之防風調治
정조 15년 · 목
左議政蔡濟恭啓言都城之外以病出幕者近多有之結幕不厚藉地無物以此添痛不起者往往有之自戶曹空石優數上下請使之防風禦冬以爲調治從之
정조 15년 · 강
許施漕倉諸弊變通之請
정조 15년 · 목
左議政蔡濟恭啓言全羅監司鄭民始狀啓漕倉諸弊變通之不敢擅便者後錄條列請令廟堂稟旨分付矣其一聖堂倉之一倉三官漕卒一年糧資不能當雜費預賣先除出債之弊勢所必然且地方捧稅領運各自有主不能專一合設雖不可議自明年捧稅領運使咸悅縣監依牙山漕倉例擧行事其一元山船人留泊待候之所仍以逢點極爲便好今則安興旣已復設自明年虞候依前出往元山點閔漕般事其一漕船之上去與回來時各自行止任其濡滯且船主多不騎船只令格軍駕回故管束無人奸弊亦多自明年令各倉差員定將校領回而稅穀上納後戶曹郞廳與漕差員出往江頭點閱船隻及漕卒同時發送事也聖堂倉流來痼弊道臣論列頗詳自明春爲始使咸悅縣監捧稅乘船毋或使之厭避之意另飭道臣忠淸水虞候之元山點船卽是舊規依此施行實合事宜至於點閱發送之請戶郞同點事近瑣屑使差員預爲申飭似好請以此分付從之
정조 15년 · 강
重推京畿監司徐鼎修黃海監司李敬一
정조 15년 · 목
左議政蔡濟恭啓言聞回還齎咨官言則漂人領去時馬匹牽夫多不整待及到金川也以海西領付差員之未及來待公然留一日云不能檢飭之失專在道伯京畿海西兩道臣請從重推考從之
정조 15년 · 강
命漕倉除留米依別營例以耗作錢
정조 15년 · 목
戶曹判書趙鼎鎭啓言本曹米儲自來不敷目下給代取用殊甚緊切嶺南漕倉除留米作錢條中一千五百石依別營例以耗作錢給價後漕船添載一體上納歲以爲常之意請分付道臣從之
정조 15년 · 강
命內各司修改待明春擧行
정조 15년 · 목
戶曹判書趙鼎鎭啓言時御所內各司修改時値隆冬請待明春擧行從之
정조 15년 · 강
命陞庠試自明日設行致齋前修啓
정조 15년 · 목
承旨趙鎭宅啓言今當歲末陞庠尙來畢試大司成及學敎授處不可無申飭故敢達矣敎以聞甚駭然學敎授竝當處分自明日令泮長設行致齋前使之修啓也
정조 15년 · 강
推執義尹序東掌令韓光植持平李德鉉獻納朴瑞源正言金達淳李明淵
정조 15년 · 목
敎曰執義尹序東推考又敎曰入侍兩司幷推考
정조 15년 · 강
罷吏曹判書吳載純兵曹判書徐浩修職
정조 15년 · 목
敎曰朝廷之維持紀綱是已體統卽紀綱中一事大官不卑然後朝廷不卑如室之於堂堂之於陛焉體統尊紀綱立無相奪倫是可謂朝廷而此而欲漫漶其端雖微其流弊不可不深致意爲今番都政時兩銓長擧措豈特曰一時做錯之非細名以親政自草度至于正本初無一紙半字之筵中正書者此果前所聞之之事乎彼銓長之昧例固不足責流來舊規自兩銓長無難壞之伊日已有提飭而登筵之擧措若此則私室處義尤當無稱量因此欲知大臣家問政與否姑令政院知入矣今筵問於大臣今政問政不惟判堂不往亞三堂亦不往云聞來不覺寒心不問政而行都政亦可謂古未聞今未聞之擧紀綱之凌夷若此體統云云猶屬第二件大抵問政之式法意何如況年來以此之事兼有曲爲區處之定式則躬往姑捨是竝與僚堂使不得近跡於大臣家豈有如許事理此而尋常看過自此孰肯爲大臣而號令於具僚乎由前由後決不可事事關恕行吏曹判書吳載純兵曹判書徐浩修一幷爲先罷職下義禁府推考
정조 15년 · 강
命領敦寧洪樂性總察守禦使
정조 15년 · 목
承旨申耆啓言守禦使吳載純罷職事命下矣將兵之任不可無總察何以爲之敎以曾經守禦使洪領敦寧總察也
정조 15년 · 강
命禁府刑曹輕囚皆令放送
정조 15년 · 강
命京畿監司徐鼎修黃海監司李敬一越俸一等積城縣監洪尙德金川郡守趙祥逵罷拿
정조 15년 · 목
敎曰紀綱二字不但用於我國在交隣尤豈可示人不嚴乎今番漂人領付申飭何如則自弘濟院送赴海西也到金川地方畿邑差員則不交付於海西差員海西差員未及待令使漂人無端淹留於金川地一日云豈有如許紀綱貽笑莫甚朝筵大臣雖請道臣推考更思推考輕矣竝施越捧一等兩道差員初命拿處而又思之未及待令者容有可恕至於徑還之罪誠駭然京畿差員先罷後拿雖以地方官言之渠在該邑但當一邊報營一邊領去焉敢越視秦瘠乎該郡守趙祥逵亦爲先罷後拿自政陵別給馬牌宣傳官一員騎撥下送至漂人所到處點檢行裝押領至灣上照數交付於灣尹後復命若有沿路不謹處先令狀聞事嚴飭下送
정조 15년 · 강
以李洪載爲同義禁
정조 15년 · 목
敎曰同義禁未差之代前望單子入之待下批牌招開坐旣有輕囚放釋之命置對兩重臣今日內捧供以爲今日內決放之地
정조 15년 · 강
遞差吏曹參判朴祐源參議沈煥之兵曹參判李集斗罷兵曹參議李夔參知金履翼職
정조 15년 · 목
敎曰親政時一度後卽入小次畢度後出御爲生疏之銓長曲施庇覆則爲銓長者乃反藉此破壞金石之格式致煩飭敎則無一言引義諸堂之失惟均況以次堂袖手不爲提醒於政席亦甚未安至如問政一事吏曹亞三堂出牌在當日則此一款容有可恕都政時吏曹參政堂上遞差兵曹諸堂罷職伊日新除參判遞差又敎曰吏曹三堂俱空令廟堂依例擬差待下批牌招開政
정조 15년 · 강
以李在學爲吏曹參判曺允大爲吏曹參議備薦也
정조 15년 · 강
有政吏曹參判李在學參議曺允大進
정조 15년 · 목
以金文淳爲吏曹判書李秉模爲兵曹判書李祖承爲承旨黃昇源爲大司憲李喆模爲大司諫李永穆爲司諫洪秀晚爲持平金熙釆爲副修撰洪聖淵爲兵曹參判李晚基爲金川郡守李最源爲積城縣監韓光會爲判義禁李秉模爲弘文提學
정조 15년 · 강
重推內醫提調洪檍副提調洪明浩
정조 15년 · 목
內醫院啓言莫重進上童便不謹監封掌務官爲先汰去其罪狀令攸司科治敎以都提調外卿等從重推考掌務官則科治分揀只該掌汰去也
정조 15년 · 강
命前吏曹判書吳載純前兵曹判書徐浩修付過放送
정조 15년 · 목
義禁府啓言前吏曹判書吳載純前兵曹判書徐浩修原情惶恐遞晚各杖一百收贖告身盡行追奪私罪施行敎以莫嚴者政格而莫愼者筵體欲不問政則不問政欲自外書望筒則自外書望筒一事二事皆欲行其所無事何事不得窮心志之所欲乎此兩重臣以其情較其跡或座於遲鈍或由於疏妄而若使此路一開任其滋蔓誠有霜將氷而豕將突之慮馬大抵爲人臣者位愈高而心愈卑職愈親而志愈敬然後身保而家保近來之人反是向用稍過則干冒多端其能自拔於這臼者幾希此皆朝乏讀書宰相而然其爲寒心固非目下本事而已如兩重臣之素稱虛閑者不畏愼若此不遲不鈍不疏不妄者之弊又當如何以今粉餙之俗耳目之地不聾則啞予亦任之而不言所謂時事孰能收拾乎然崇秩重臣之旣罷且拿係是重典別無加於此之律爲先付過放送使此重臣與外此諸臣少知國有紀綱
정조 15년 · 강
島配內人德惠等遠配安德文等
정조 15년 · 목
刑曹啓言依下敎房子內人德惠金甲島愛賓蛇島竝島配安德文慶興府金義人碧潼郡幷遠配一體押送各其配所道臣捉致嚴刑一次後仍送配所事分付
정조 15년 · 강
召見承旨趙鎭宅檢校直閣徐榮輔于重熙堂
정조 15년 · 목
予曰入格儒生待令乎鎭宅曰待令矣予曰使之入侍也申龜朝蔡弘遠尹益烈進伏予曰今番應製卽盛擧故優等試券芸館印出爾等看檢校正也榮輔曰於儒生恩榮極矣多士聞此心當聳勸矣
정조 15년 · 목
敎曰左承旨聞有實病許遞
정조 15년 · 강
命吏曹參議曺允大重推下吏爲先嚴囚
정조 15년 · 목
敎曰各陵名日祭享官擇差餙敎何如而今日塡差多不致意當該堂上爲先重從推考下吏定配次令攸司爲先嚴囚更令塡差以入此後各陵祭享差祭乏人之時贊謁者以陵官中出番人通融塡差至於典祀官兼大祝所重自別另飭該曹勿看通情與否惟人是擇典祀官雖擇差太常祭物封進時若不十分致精其弊當依舊提調進去監封事定式以此傳敎載之本院故事及吏禮曹太常謄錄莫敢違越
정조 15년 · 강
命政官牌招啓辭洗草
정조 15년 · 목
因政官牌招啓辭敎以誓戒已過肄儀在明豈可不點下於宿趼忽稱身病至請牌招若以向釆處分爲引義則依大臣例傳敎還收然後可以出仕乎冢宰重任出就雖曰不輕前下飭敎卽爲所重則此而至今往來於心中不知以本事引義之反壞處義且關分義今日國綱吏判欲漫漶乎近來廷臣無嚴之習日甚月盛小官若此重臣若此若此不已爲若此之人當勘無論有罪勿問乎禮使臣隣自禮使臣隣審幾愼微自審幾愼微此啓辭自政院洗草判堂如有實病雖亞三堂入來開政以除酬應之煩也
정조 15년 · 강
推吏曹判書金文淳
정조 15년 · 목
政院啓言長陵參奉尹益烈有監役相換之命而誤以懿陵參奉宋煥德相換啓下擧行做錯極爲駭然當該政官請推考允之敎以祭享不遠湖中人勢難及期上來宋煥德仍令敎官中相換也
정조 15년 · 강
有政吏曹判書金文淳參判李在學參議曺允大兵曹判書李秉模進
정조 15년 · 목
以李洪載爲禮曹參判金㶊柱爲知春秋李得臣爲副總管
정조 15년 · 강
命百歲人特授崇政樞銜擬入
정조 15년 · 목
京畿監司徐鼎修以年滿百歲人姓名開錄事馳啓敎以年過百歲至今獨漏是豈優老尊年之意乎特授崇政階仍令該曹樞銜口傳擬入
정조 15년 · 강
命廣州良人孔聖新上言査啓稟處
정조 15년 · 목
京畿監司徐鼎修以廣州良人孔聖新上言査實馳啓敎以道啓如此此外事情商量可以稟處則草記稟處事言于大臣
정조 15년 · 강
命江華府還穀停捧從便闊狹
정조 15년 · 목
江華留守柳戇以今年還穀未捧萬無準捧事馳啓敎以年分事目判付旣有朝令惟民弊是視眞其停其捧從便闊狹事卽爲回諭
정조 15년 · 강
平安監司洪良浩以鐵山幼學李亨馥妻鄭氏雙胎生二男二女馳啓
정조 15년 · 목
因狀啓敎以一胎三生亦云稀異況二男二女之一胎順生乎卿其原式外別給穀物仍令邑倅看同渠之所產覓乳哺之給米餉之之意回諭
정조 15년 · 강
禮曹以樂院提調上疏收議啓
정조 15년 · 목
該曹啓言臣浩修副司直李敏輔聯疏問議事批下矣問議于左議政蔡濟恭以爲藥院兩提擧疏語觀之樂成之曰六曰八曰九各有攸主而然也成之爲九屬人神則宮享之用以九成似爲允當此不過瞽而借明於人不敢質言於其間伏惟上裁領敦寧洪樂性判府事李福源病不獻議內閣提學吳載純以爲樂院提擧聯疏陳論旣明宮享樂成之當用九數恐無容更議檢校直閣李晚秀以爲重臣執藝之言儘有援據閟宮亨樂事體至重以臣詖陋不敢臆對直閣徐榮輔以爲執藝之疏博有引據如臣蒙陋敢有異見檢校待敎沈象奎以爲閟宮享儀至爲敬重樂成用九無容更議前弘文提學李命植以爲兩臣疏陳皆有依據豈可更容他見乎檢校直提學李秉模以爲樂官所引條辨縷析如臣愚昧亦可曉然於九成之爲義今於詢問之下敢容他議檢校直提學朴祐源以爲今此樂官所請允合典禮原任直閣鄭東浚以爲重臣疏論無容更議原任直閣尹行任以爲今於下詢之下豈容異議云矣諸臣之議如此請上裁敎以諸說誠然而更待下敎也
정조 15년 · 강
命守門之三營與本兵分掌後日次對稟處
정조 15년 · 목
兵曹啓言都城八門守直例以禁軍二人輪番軍卒則營門定送故管束疏虞此後禁軍一人依前輪番一人營門差送將校則擧行之際自無疏忽之患禁軍自是祿官而受祿時該倉視若歇後以麤米上下以致衆情抑菀此後精擇頒給俾存祿官之體貌又與他軍逈別而或有事關法司則先自推治從後進來已是渠輩呼冤者此後先爲關由本曹始許移送事定式官馬之法分養馬上來後禁軍先執卽是古例而間又變改禁軍與馬軍相間受去故軍馬不成貌樣此後禁軍先執一遵舊規春夏秋三等陞付祿窠從今以後永罷仕等謬規一從矢數付祿實爲得當故就議廟堂商確諸將臣則禁軍二人輪番行之旣久恐難變改云臣意則似不必以此爲拘竝依此施行敎以草記之尙今留中欲更求此外蘇弊之端而歲翻不遠豈可踰歲乎五條中城中守直將官事諸議參差姑置之亦可更思先朝特命三營分授字內則守門之三營與本兵分掌有何不可乎後日次對時稟處頒祿事進來事官馬事嚴飭俾有實效而若或有名無實依舊囚循這卽草記付祿事亦爲依施也
정조 15년 · 강
兵曹判書李秉模上疏自引
정조 15년 · 목
疏略曰臣辜負國恩自陷重戾聖恩如海罪止譴削屛伏郊次惶隕感結曾未幾何本兵新命忽隕自天臣本無寸長徒積罪戾而乃嚴畏貪戀抗顏冒膺則不識羞耻之譏猶屬餘事重陷僨敗之誅理所必至是豈所以仰承終始之恩造也哉伏乞曲賜矜憐亟許鐫改○敎曰中權新除專由承之揆以分義焉敢張皇覼縷乎在重臣日下道理旣往之愆尤雖不必長留在胸中而縕繹事事以往事看作他山之石庶免僨誤循例辭巽近於餙外原疏還給
정조 15년 · 강
召見承旨李思祚趙鎭宅于誠正閣
정조 15년 · 목
予曰注書出去祭報府持入也假注書鄭尙愚回奏曰姑未修正云矣予曰承旨出去催促也予曰陞試已畢云乎鎭宅曰今日間當畢云矣予曰明日卽齋日今日內出榜修啓目以入之意分付成均館也
정조 15년 · 목
敎曰近有抄選之命而銓曹眩於擧行云以經筵官抄選爲之大臣吏曹當上會于賓廳抄啓依通編所載先朝受敎爲之事分付
정조 15년 · 목
以徐榮輔爲承旨
정조 15년 · 강
命義州府尹以蘇弊廉財者擇擬廣州府尹鄭益祚改差
정조 15년 · 목
敎曰大臣之職以人事君則近日廟薦何其太與宵旰爲民邑春春苦心若有間然乎居留雖曰閑局衆瘼蝟集必欲差送剛壯之人至於廣尹望過年限者則雖有特敎不擬及其改望反以七十老人首擬而今此灣尹薦擬又何不能另擇月城滿瓜屬耳已有非此莫可之嫌副擬終是文士闊於剸理未擬亦不過篤老侍下然則首擬非單望而何予於左相若見其不是處不卽提警正非無間無隱之意若在他大臣揆以朝體豈可如是下敎乎義州府尹望筒必以蘇弊廉財者拔例擇擬莫曰廟薦異於政望無一言汲汲冒赴萬萬礙眼乃兄非不念公體自公體其在養廉之政決不可仍置廣州府尹鄭益祚改差其代亦令廟堂郞爲擬薦體統紀綱邊事申飭何等截嚴則近來笩薦之無一人爲之者寧有如許事面自今薦嚴飭食前內一幷薦擧雖一人不爲該房取來薦記當該備堂爲先罷職仍下義禁府推考
정조 15년 · 강
以李祖承爲義州府尹沈晉賢爲廣州府尹備薦也
정조 15년 · 강
命廣尹灣尹皆令明日辭朝
정조 15년 · 강
遞承旨徐榮輔以李義鳳代之
정조 15년 · 목
因牌招啓辭敎以更思職務相妨望筒勿施前望單子入之待下批牌招察任
정조 15년 · 목
敎曰當初犯罪非堂上卽郞廳也當初處分非綿品也卽米條也堂上雖收敍僚郞雖區別渠罪渠當知之何可以同罪未敍言乎然有行未行之別亦由於甘入奸吏袖中而不知耻者該堂敍用之後渠律宜減一等放逐罪人趙瑗放送雖於收敍之後勿擬字牧之任以懲此輩不畏法之習
정조 15년 · 강
命判敦寧李命植左參贊金華鎭罷職及禁推傳旨竝勿施
정조 15년 · 목
政院啓言當該備堂罷職下義禁府推考事命下矣取見薦部則判敦寧李命植左參贊金華鎭不爲薦擧依下敎罷職及禁推傳旨捧入敎以輔國判書例不得推考而緘辭亦不照律至於禁推須有微稟待別般特敎然後對吏向於重臣具允鈺推考傳旨亦有下敎則不爲微稟徑捧傳旨承旨推考兩重臣事容有可說兩度傳旨竝勿施
정조 15년 · 강
命百歲老人樞銜擬入歲饌加給
정조 15년 · 목
漢城府以朝官年八十士庶年九十者依法典陞資啓敎以其中百歲老人超付崇政階樞銜口傳擬入已經樞銜者勿論諸道狀本中如有過百歲者今番皆依此例施行事分付吏曹歲饌則百歲以上依外方例加給事分付戶曹定式擧行
정조 15년 · 강
戶曹以陵園祭哭改造輸送啓
정조 15년 · 목
該曹啓言各陵園執頉祭器改造今才完畢製樣無欠故區別封褁輸送敎以當於正朝祭享時使之奉審果無欠改備乎
정조 15년 · 목
司僕寺啓言今年納分養馬有頉成册七道齊到至於關西屢次促關尙不修來事極未安平安監司洪良浩推考警責待成册來到請一體修啓允之
정조 15년 · 강
命邊擎仁等不爲待令査問該道
정조 15년 · 목
兵曹啓言宣薦內禁衛額外內禁衛判堂與別將眼同試取事命下矣與別將李明運眼同試取後姓名矢數別單書入而邊擎仁等三十四人俱以在外不爲待令極爲可駭發關査問捉來嚴治敎以文武何異乎此試無異於今番泮製初試四矢以上卿與別將明日更爲試取二中以上別單書入而初試無分之類降保一款亦依批旨擧行降保卽訓局流來古法以渠輩怠慢猶屬寬典以此分付在外無端不爲上來者所爲可駭査問該道衆所共知實病及篤老侍下者勿論其餘捉來嚴棍所當降保而遠人異於京人十分參酌在畿內者降保其餘加棍放送也
정조 15년 · 강
命水原中軍李運昌斯速赴任
정조 15년 · 목
兵曹啓言依下敎水原中軍李運昌下直遲滯委折査問則歷辭之際自致遲滯惶恐遲晚云今於特敎之下漫漶納供尤極痛惡爲先捧供以入敎以分揀放送嚴飭斯速赴任也
정조 15년 · 강
放時囚李福休孫德成
정조 15년 · 목
因囚單子敎以付過放送○刑曹以祭享色書吏孫德成嚴囚之意啓敎以姑爲放送
정조 15년 · 목
因香室社稷祈穀大祭受押單子有是命
정조 15년 · 강
召見廣州府尹沈晉賢于誠正閣
정조 15년 · 목
辭陛也○予曰爾在秋曹時歲末禁屠果能嚴飭乎晉賢曰下吏處以申禁之意縷縷嚴飭矣予曰廣州是畿輔重地爾其努力善做也
정조 15년 · 강
召見承旨洪明浩于重熙堂
정조 15년 · 목
予敎校理申獻朝曰儒生科作印給事歲前可以了畢否獻朝曰晝宵董飭以爲歲前訖功之計矣予曰內入件雖過歲後未晚頒賜件先爲粧册也眀浩曰親押處所以何處爲之乎予曰當於仁政殿月臺爲之以此分付也予敎明浩曰尹永僖官敎自兵曹果卽下送與否卿其知入也
정조 15년 · 강
命明日由逌聸門展拜該房知悉
정조 15년 · 강
命再明日出宮當於午前後爲之百官軍兵食後聚會
정조 15년 · 목
敎曰再明日詣社壇祈穀齋所時適値除久出宮當於午前後爲之三嚴單嚴百官晚食後來會隨駕軍兵皆令食後聚會事分付
정조 15년 · 강
汰拿水原中軍李運昌
정조 15년 · 목
政院啓言水原中軍李運昌塡差於顯隆園正朝祭執事預差所當除拜後卽下去而昨日飭敎之下始爲下直萬萬駭然所當重勘而本院請推外無他罰何以爲之敎以豈有如許無狀之人乎爲先汰去拿問處之預差隣近邑守令爲之事分付
정조 15년 · 강
抄選童蒙敎官李城輔
정조 15년 · 강
命經學修行之士各薦一二人
정조 15년 · 목
敎曰經筵官抄選在昔盛時其例甚罕至於百徒尤難遽議不但其選至重而然官方本自如此此意已有下敎至於經行薦擧之式當之者處義猶不若經筵官之難進而觀科從宦皆無拘礙試外試內亦足爲實政其所薦擧者多寡亦無一定之式今番則留心經學或修飭行誼之士不必求備雖有一能擧爾所知各薦一二人事令時原任大臣吏曹弘文館堂上知悉
정조 15년 · 목
禮曹啓言思陵令穆陵差祭參奉徽陵差祭兩官俱爲差祭則不免闕直之患請分付變通敎以思陵兩官之俱爲差祭該堂事極是不察從重推考入番官一員之代卽令塡差也
정조 15년 · 강
御熙政堂行社稷祈穀大祭親押
정조 15년 · 목
具翼善冠袞龍袍行親押如儀訖予顧兵判李秉模曰香祝奉入之時堂下侍衛無鞠躬之節寧有如許紀綱乎卿其出往閤外一竝拿入査奏也秉模還癸曰不爲柢迎者竝拿入傳下敎矣
정조 15년 · 목
社稷祈穀大祭在再明也
정조 15년 · 목
具翼善冠袞龍袍乘輿出協陽門由弘化門入逌瞻門詣齋室門外降輿○敎曰承史及堂上侍衛回入正門其餘堂下侍衛竝留待此處而兵判亦勿改服留此也○詣板位行展拜禮入廟內奉審訖還詣齋室少頃乘輿到逌瞻門敎曰宮司進前令黃基厚奉事具忠元參奉金世根進前敎曰當令守僕宣爾歲饌矣○由弘化門入永淸門還內
정조 15년 · 강
命不爲鞠躬侍衛事過後拿處
정조 15년 · 목
敎曰香祝奉詣時不爲鞠躬當該堂下侍衛竝事過後拿處
정조 15년 · 강
命修身篤學人監役參奉敎官中擬入
정조 15년 · 목
黃海監司李敬一以修身篤學人姓名開錄事馳啓敎以監役參奉敎官中準仕人作窠令該曹口傳擬入
정조 15년 · 강
以李炯爲寧陵參奉李豐林爲長陵參奉初仕也口傳也
정조 15년 · 강
命朔州參奉崔奎顯給馬上送平壤參奉康逵量宜上送
정조 15년 · 목
平安監司洪良浩以學識行誼人成單子上送馳啓敎以平壤前參奉康逵年七十八朔州參奉崔奎顯年六十八云奎顯姑未滿懸車之年筋力如司强待春和給馬上送後令該曹草記則卽當召見而五世同居行誼純篤素稱一道之許可誠如狀辭則其人之不草草可知亦必有所著之可觀卿其推索封進至於逵八十老儒難以强令上送此則卿量宜可以上送則上送不然只以所著經義禮說封進事回諭
정조 15년 · 강
命箕伯狀啓還下送
정조 15년 · 목
平安監司洪良浩以有旨袛受事馳啓敎以徒法不能自行徒言豈驗自效乎觀此狀辭鋪張之文詞固燦然對揚之實效亦果然乎若使文詞勝於實效則是卿欺朝廷卿寧忍爲此乎又或不然則道內之宿弊夬祛民生樂業而入境有刮目之可規乎大抵他邑姑無論雖以私賑之數邑言之已聞有不堪任者乎且聞本道若而邑差定任鄕統率掌內使民不得之他筵臣或言其處事之便當云而此亦有不然者撫摩或失其宜徒事拘縶之政則唉彼無告者上不得飛昇下不得逃潛而困於催科迫於飢寒將不免塡壑於這裏逖矣千里之外朝廷無以照燭則年前流民刷還之擧適足爲厲政中夜思惟直欲明發卿若念此宵旰之憂雖欲晷刻放忽得乎賑邑之關心若此則外此諸邑之無摸捉處依舊而如前不難知也大抵西土列邑一年二年次次大更張大懲創使守宰慴戢然後庶弛西顧之思此狀啓還下送仍令布諭各邑卿其知悉事回諭
정조 15년 · 강
命蔚珍士人尹思進所著推索封進
정조 15년 · 목
江原監司尹師國以蔚珍士人尹思進窮經著述成別單上送馳啓敎以蔚珍士人尹思進其學行如是篤實云爾則可謂一鄕之善士十室之忠信而刺史不能擧朝廷不聞名姓今爲八十雖招而徠之不可責之以筋力至於借以一命之銜上來過限便令該曹草記遞改又豈有如許不誠之擧乎其人未見則求其所存於言語文字之間是或爲一分實事所著庸學註解河洛圖說卿其推索封進事回諭若其筋力足可登程欲一見之此則非强迫之事卿其問之具由狀聞事回諭
정조 15년 · 강
命前兵曹參知沈煥之仍任
정조 15년 · 목
吏曹啓言社稷大祭爵酒官前參知沈煥之請令該曹付軍職允之敎以莫重享禮爵酒官不可不以實參議爲之時任參議未參誓戒肄儀許遞前參議仍任可也
정조 15년 · 강
召見各司久任郞廳及入格儒生于熙政堂
정조 15년 · 목
進士鄭東簡奏姓名予曰柑製異於他科爾其製進進退表以長三短四爲之也李致薰奏姓名予曰爾須留意於科業以承爾父之跡也兵曹正郞李冕膺進前予曰遺在幾何冕膺曰木四十五同十五疋錢一萬二千三百十四兩矣予曰何如是少也冕膺曰或有未捧又有他色貸去者故如是矣予曰旣有定式使他色不得貸去則依舊濫下何也冕膺曰因時急公用來請故不得不上下矣予曰然則殊非大臣筵奏定式之本意以出於可矜之民者豈可歸於不緊之用爾於近來兵郞中最有稱譽予甚嘉尙矣今番惜其徑遞姑且仍任而年旣多矣豈可久在於郞潛須與判堂從速相議講究有益之道來待政院則當召接矣宣惠郞廳尹光濩進前予曰遺在幾何光濩曰近有母病不欲行公故未及知之矣予曰不欲行公則自初不出可也如欲行公則永爲出仕可也今乃或行或否豈有如許處義所爲極爲駭然而特念爾父姑從末勘處分止於汰去爾其知悉也備郞元永卨進前予曰所掌何道也永卨曰平安道矣予曰道內穀簿雖未盡知平壤穀簿幾何永卨曰小米爲十三萬六千八百石矣予曰厥數分明如此乎永卨曰未能詳知矣予曰不知則但曰不知可也豈敢若是乎承旨筵退後考見實數也備郞金翰周進前予曰所掌何道也翰周曰咸鏡道矣予曰穀簿幾何翰周曰道內還穀爲五十三萬六千石矣予曰所對最爲了了誠可嘉備郞李性林進前予曰向來辭敎旣是截嚴則今日筵席何敢晏然登對乎特以水原之人故姑令置之於備郞而所爲極爲放恣矣仍敎宣傳官洪栒曰出付訓將決棍十五度
정조 15년 · 목
因久任郞廳來待啓稟敎以入侍待開門宜卽入稟而趁臨殿始爲書入近來政院怠忽之習若此當該承旨推考
정조 15년 · 강
遞差承旨李義鳳以李晚秀代之
정조 15년 · 목
敎曰入格儒生昨夜有來待之命而自上凌朝臨殿儒生多有晚到者國體士習不可無飭當該大司成從重推考此皆政院不能分明分付之致坐直承旨遞差又敎曰前承旨李晚秀仍任
정조 15년 · 강
命備邊郞金翰周特賜內下弓
정조 15년 · 목
敎曰備邊郞金翰周所對精確聰明亦勝於他郞特賜內下弓一張
정조 15년 · 강
汰拿宣惠郞廳李廷恢汰尹光濩等
정조 15년 · 목
承旨李晚秀啓言宣惠郞廳李廷恢各種遺在無不誤對事體萬萬駮然所當重勘而本院請推外無他罰何以爲之敎以誤讀之外見其擧措極爲荒雜可知其衰憒所致爲先汰去令該府拿問處之又啓言宣惠郞廳尹光濩下詢之下以親病不欲行公等說肆然仰奏萬萬猥屑所當重勘而本院請推外無他罰何以爲之敎以萬萬駭安姑從未勘爲先汰去也又啓言宣惠郞廳金基厚林俊浩遺在誤對請推考敎以此輩亦士未宜責廉恥徒知厚捧之寬心不知職掌之記誦以致承宣之請推何必推考汰去可也
정조 15년 · 강
命備邊郞元永卨令兵判決棍降定內禁衛
정조 15년 · 목
政院啓言備邊郞元永卨穀簿仰對筵退後考問實數則全不相稱初不記誦臨時臆對之狀極爲駭然不可不重勘而本院請推外無他罰何以爲之敎以不知則但曰不知可也焉敢若是乎事雖微細官亦卑微而擧措甚不直令兵判決棍降定內禁衛使之計仕
정조 15년 · 목
以金星甲爲掌令李益恢爲持平申馥爲校理李貞運爲副校理金翰東爲修撰具庠爲刑曹判書朴祐源爲刑曹參判
정조 15년 · 목
敎曰惠郞是果內閣乎湖堂乎瀛圈乎銓郞乎卽不過監守錢穀之庫子上不着蠅頭之吏也以是在初大同設廳與均役分廳也所謂郞官亦不過入直武兼而世道漸下士夫不知廉恥次次殆作名宦厥闕一出關節紛如雪花之飄空武窠變爲蔭窠蔭窠改爲郡守以上窠而猶不知止從又指窠分排於黑白甚至於一窠又未免弱之內强之食似此銷屑鄙悖之說至發於肅肅公堂予自幼時聞此言必絕憎而切惡之丙申初首提此事屢飭設堂終無其放始不得不以絲綸形諸文字然猶依舊粉飾名雖遵令其實則換其窠而已如是之故有近日葛藤此胡大事而浮於此之名官偕沐建極之化莫敢出一口氣獨於惠郞微官迄不洗陋而草污便作牢不可破之偏黨事之駭痛孰甚於此乎廉恥之虧壞若此而以此等入出桉藩寄雖欲不貪得乎入典銓衡亦欲無私得乎大抵此事推上朝廷之不足乃敢肆發於筵席又且不足致煩破去謬習之飭敎一味不悛若使此規不革則其可曰朝令行乎年前飭敎以後換窠巧差之惠堂一幷施以不敍之典欲寓內擧之意先擧所知則五郞皆可又欲惟人是取則參錯於東西南北亦可此後更或爲之者獨爲前所不爲者不爲又或不純同又或有排比則是用意於不屑之腴窠兼售偏黨之習也如許擔却廉恥之人豈令紆紫拖朱揚眉吐氣行呼唱於道路乎該堂隨現繩以違令之重典然誰是這這是誰朝廷何以知之此則在於都相之對揚察戢以此意發牌該郞嚴明分付使卽歸傳該堂莫敢違越
정조 15년 · 강
命李存昌放送時加招詰
정조 15년 · 목
忠淸監司朴宗岳狀啓以爲李存昌積日囚禁多般曉諭渠乃大覺斥西學有歸正之意姑爲仍囚連加戒飭事敎以難化如崔必恭雖己歸正畿湖間難化者卽李存昌今則存昌又怳然悔罪攻斥邪學至謂妖術其覺悟可知然漸染則卽久遷善則日淺此後渠之眞箇歸正與否以渠立功自效之動慢觀而決之爲先放送仍令地方官限隣近邑解惑間時加招詰稽之言辭之外考之貌色之間無一毫渣滓之內滯外見者永爲放送夬作平民又使渠竭力曉諭於未覺之愚氓從後以其緣由報營卿其卽爲狀聞事回諭
정조 15년 · 강
領府事李福源箚陳病狀乞解諸司提擧之任賜批
정조 15년 · 목
箚略曰臣於譯院之任曾以等第取才之病難擧行卽蒙準許其後一未試取窠缺積滯而臣之衰病益篤昔所不能今豈可論至於軍門事務尤非臣所能照管玆敢仰瀆臣所兼司譯御營軍資惠民提擧之任幷行鎬改焉批以考績之未能及期磨勘何足辭巽譯院事奬藝之政蘇弊之策決非等閑着遇處月前對敎授有多少辭敎卿或得聽否至於等第取才尤非多用力大費精之擧斯速設行御營兼管事非卿莫可亦豈有辭彼受此之嫌乎但惠民提擧卽一時權兼何難曲諒所請依施仍命遣史官傳兪
정조 15년 · 목
具遠遊冠絳紗袍乘輿出萬安門至仁政門外降輿乘輦○命應製入格儒生進前命承旨李晚秀各給科作刊卬册子一件及歲饌標紙予敎承旨申耆曰每儒生五人使院隸一名出給歲饌入格中有故不參者自成均館出給其家也○詣社稷門外降輦乘輿入大門○敎曰當卽行省牲省器諸執事皆令就位也○至神門外降輿詣壇內奉審仍行省器詣省牲位敎曰日勢差晚尺量只行承一羊一也省牲訖詣齋室○予敎耆曰百官旣已齊會問安後罷歸事分付予曰坡州牧使入來乎耆曰聞已入來矣予曰外邑守宰豈可進參於東班乎明日則參於西班之意出傳也予命耆曰東神門南神門外雜人令兵判分付兵卽嚴禁兵卽若以差祭言于大臣使備邊卽代爲禁喧也予曰春享大祭時奉俎官以注書及抄啓文臣塡差事分付
정조 15년 · 강
太廟待日出命行展謁
정조 15년 · 목
敎曰明日卽月正元日也社壇祈穀禮成後待日出詣太廟行春展謁以此分付該曹
정조 15년 · 강
命自今日至初三日夜禁弛禁
정조 15년 · 강
命前判書吳載純徐浩修敍用
정조 15년 · 목
敎曰路傍見其孫飭亦施前判書吳載純敍用不可一敍一否前判書徐浩修亦爲敍用仍令該曹口傳付軍職
정조 15년 · 강
命右捕將趙心泰兼察左捕將
정조 15년 · 목
左捕將趙圭鎭以懿陵獻官受香出去也
정조 15년 · 강
命前待敎沈象奎敍用前檢閱洪樂游徐有聞李重蓮還付翰林
정조 15년 · 목
全羅右水使卞至健以加里浦僉使尹永僖到防馳啓敎以與共去就曾已設言其在信令之意豈可仍置於妥帖之後前待敎沈象奎前檢閱洪樂游徐有聞竝敍用洪樂游徐有聞與鰲樹察訪李重蓮令該曹口傳還付翰林在京者爲先牌招入直
정조 15년 · 목
中部元戶四千八十二戶男一萬三百二十一口女一萬一千三百四口東部元戶七千六百三十四戶男一萬六千二百二十八口女一萬三千三百六十八口西部元戶一萬六千三百七十一戶男三萬三千四百五十五口女三萬四千七百四十七口南部元戶九千九百七十戶男二萬三千七百六十九口女二萬三千四百六十七口北部元戶五千八百十七戶男一萬三千一百七十二口女一萬一千一百三十三口五部都元戶四萬三千八百七十四戶男九萬六千九百四十五口女九萬四千九十口京畿元戶十五萬九千八百四十四戶男三十二萬八千三百二口女三十一萬九千四百十五口黃海道元戶十三萬六千八百二十五戶男三十萬四千八百一口女二十六萬四千九百十二口全羅道元戶三十一萬二千四百八十三戶男五十七萬八千九百六十六口女六十四萬八千三百口慶尙道元戶三十六萬二千九百六十三戶男七十二萬三千五百七十二口女八十六萬六千二百十口忠淸道元戶二十二萬一百十四戶男四十三萬五百五十九口女四十四萬三千七百七十八口江原道元戶八萬一千一百四十九戶男十六萬一百七十二口女十六萬七千八百七十四口平安道元戶二十九萬九千三百三十三戶男六十三萬一千一百七十六口女六十五萬八十七口咸鏡道元戶十二萬一千四百五戶男三十三萬八千八百六十四口女三十四萬八千三百七十三口八道都元戶一百六十九萬四千一百十六戶人口男女竝七百二十萬五千三百六十一口男三百四十九萬六千四百十二口女三百七十萬八千九百四十九口五部及八道都元戶一百七十三萬七千九百九十戶男三百五十九萬三千三百五十七口女三百八十萬二千九百六十八口
정조 15년 · 강
來正月初一日社稷柝穀大祭命親祭
정조 15년 · 강
以鄭好仁爲禮曹判書
정조 15년 · 목
敎曰禮曹判書前望單子入之
정조 15년 · 강
命故領府事徐命善家違吏判致祭
정조 15년 · 목
敎曰今日卽故相尺疏叫閽而先大王大加褒奬特加陞擢仍命代以旌閭致祭其家先之日也今則故相不在可謂九原難作其在念舊之意豈可虛度此日故領府事徐命善家遣正卿致祭祭文製下正卿則吏判進去事分付
정조 15년 · 강
命故相李溵子今日內守令單付
정조 15년 · 목
敎曰昨冬處分私也是日是除公也新除授禮曹判書鄭好仁牌招察任記昔乙未此日凶徒請覈言根倘非先大王至仁至明危如一髮今日爲東土臣子者大官小官能知此意乎故相及承宣若無從傍力奏雖以日月之明何以俯燭乎其時承宣今方扠用而不可忘者故相也故相李溵子令該曹今日內準瓜守令單付下送俾其家先祠板官以享之
정조 15년 · 강
諭前右議政金鍾秀全羅監司鄭民始
정조 15년 · 목
諭鍾秀敎曰不見卿久矣不趐若渴者之思飮卿不量筯力遇守禮防以致榮衛之受損得無怍於古人之垂戒耶竊爲之慨措須念勉抑之方薑桂以蘇胃蔘稏以調疴速復常度母貽慮念今日是何日年年是日每頌先大王天地日月之之大之明而賴有卿等挾力闡廓使大義不至湮晦今焉忠憲逝矣伊時藜藿之勢以卿在野願忠而多助豈有關於托名原書之與否乎謄送忠憲家賜祭文一度煩卿修明之功卿其努力○諭民始敎曰今日是何日年年是日每頌先大王天地日月之之大之明賴卿等挾力闡廓使大義不至湮晦今焉忠憲逝矣回念每歲是日之團會怳如隔晨逝者已矣安得不惓惓記存於如卿輩乎忠憲家賜祭文一度書送卿須益勉闡明之方
정조 15년 · 강
以李學彬爲茂長縣監口傳也
정조 15년 · 목
政院啓言守禦使鄭昌順以前任惠堂事不敍傳旨捀入矣將兵之任不可暫曠何以爲之敎以前守禦使領敦寧總察把總發牌聽傳敎
정조 15년 · 강
以吳載純爲守禦使
정조 15년 · 목
敎曰行吏曹判書吳載純爲守禦使
정조 15년 · 목
敎曰日前處分不遇尊國體旣稱其兄之樹立高城郡定配罪人鄭國仁卽爲放送事分付
정조 15년 · 목
敎曰京而崔必恭畿內而權日身湖中而李存昌皆歸正向善自餘轉相告戒可期次第維新以此以彼本事可謂出場而雖人其人不火其書又安知無潛匿偸着者此所以旣始之不可草草句當納書焚書之限已遇於再昨雖欲現納或付丙勢誠末由特從申令之意京外各退限三十日仍令廟堂將此傳敎申諭中外
정조 15년 · 강
備局以江原監司尹師國捄弊狀啓覆啓
정조 15년 · 목
備邊司啓言江原監司尹師國狀啓有稟處之命矣其一楊口所掘白粘土去浮土時雇價區劃事也掘土之爲民切若之弊則在朝家若保之政固宜極挑不暇而浮土雇價莫如自詳定添給正土價以準二百兩之數云自明年爲始自詳定出給二百兩於本縣民處俾爲裹糧之助得宜其二白土運納四邑之說弊與加掘之定以幾石事也自今定式斛上加數以三斗爲定雖一斗濫捧則當該燔造官施以違制之律其三嶺西各邑砲保太永爲代錢事也此路一開他道亦必援例爲請此豈非難處乎民情雖矜軍需亦重此則不可許施請分付允之
정조 15년 · 강
惠堂金尙集陳疏自引賜批
정조 15년 · 목
疏略曰郞官差出不卽擧行屢動飭敎此已惶悚而至於任希厚則遭故已累朔而臣果漠然不知排擬以入臣之昏不事事之狀卽此可驗望卑自當勿施而不審之罪臣實難逭伏乞亟命重勘以爲不職者之戒焉批以一時做錯原單勿施卿其勿辭行公